Tennessee

**Tennessee** sī Bí-kok ê chi̍t-ê chiu, jîn-kháu tāi-iok ū 5,689,283, pâi-miâ tē 17. I ê siú-hú sī Nashville, siāng-tōa ê siâⁿ-chhī sī Memphis.

## Tē-hō-miâ
Se-pan-gâ thàm-hiám-ka Juan Pardo tī 1567 nî hiòng lōe-lio̍k thàm-lō͘ sî, chio̍h ū kì-lio̍k hō chò "Tanasqui" ê pō͘-lo̍k, che sī só͘ chai siāng chá "Tennessee" ê gí-goân.

## Tē-lí
Tennessee ê sì-ûi, pak-pêng ū Kentucky kap Virginia; tang-pêng ū North Carolina; lâm-pêng ū Georgia, Alabama, kap Mississippi; sai-pêng Mississippi Hô tùi-bīn ū Arkansas kap Missouri.

Pún chiu ê siāng-koân-tiám sī Clingmans Dome, ū koân-tō͘ 2,025 kong-chhioh, só͘-chāi tī Tennessee ê tang-pêng pian-kài.

Tennessee tī tē-lí, bûn-hòa, keng-chè kiam hoat-lu̍t-siōng, lóng pun chò 3-ê tōa hun-khu: Tang-pō͘ Tennessee, Tiong-pō͘ Tennessee, kap Sai-pō͘ Tennessee. 

## Le̍k-sú
Tennessee só͘-chai siāng chá ê lâng chhut-hiān tī 12,000 nî-chêng. Sú-chêng Tennessee pâu-koat liáu kúi-ê bûn-hòa sî-kî: Kó͘-sî (Archaic; chêng 8000 kàu chêng 1000 nî), Nâ-tē (Woodland; chêng 1000 nî kàu chú-āu 1000 nî), í-ki̍p Mississippi bûn-hòa (Mississippian; chú-āu 1000 kàu 1600 nî).

Só͘ chai siāng chá lâi kàu Tennessee ê Au-chiu-lâng sī Se-pan-gâ thàm-hiám-ka, kî-tiong ū 1540 nî ê Hernando de Soto; 1559 nî ê Tristan de Luna; kap 1567 nî ê Juan Pardo. Kî-tiong Pardo kì-lio̍k liáu āu-bóe piàn chiu-miâ ê goân-chū-bîn pō͘-lo̍k "Tanasqui." Hit tong-sî Tennessee tōa-hūn ê chū-bîn sī Muscogee kap Yuchi pō͘-cho̍k. Āu-lâi, tòa pat pak-pêng ê Cherokee lâng mā î-bîn lâi chia. Au-chiu-lâng î-bîn lâu ji̍p ê sî-chūn, pún tē ê goân-chū-bîn mā hong thui hiòng lâm-pêng kap sai-pêng.

1756 nî, thâu chi̍t-ê Eng-kok lâng ê chng-thâu Fort Loudoun kiàn-li̍p, chia-ê si̍t-bîn-chiá sī tùi South Carolina chhian--lâi. In kap hū-kīn ê Cherokee-lâng hoat-seng chhiong-tu̍t, āu-bóe Fort Loudoun tī 1760 nî 8 goe̍h 7 hō tâu-hâng, chiong-kun Paul Demeré hong thâi--sí. 18 sè-kí, tōa-hūn ê Au-chiu î-bîn sī Eng-lân ê lâng, lēng-gōa mā ū bē chió sī Scot-lân kap Ài-lân chhut-sin. Chia si̍t-bîn-chiá tī 1772  nî cho͘-sêng Watauga Liân-ha̍p (Watauga Association).

1776 nî, Bí-kok Kek-bēng Chiàn-cheng tiong, Sycamore Shoals siū tio̍h kap Eng-kok phài ha̍p-chok ê Cherokee-lâng Dragging Canoe chhōa kun kong-ke̍k. North Carolina ê Washington Khu (Washington District) ē-té ū 3-ê kūn tī 1784 nî hun-lî, chiâⁿ chò Franklin Kok (State of Franklin), in āu-lâi koh têng-sin tī 1789 nî ka-ji̍p North Carolina. 

1890 nî, North Carolina soah iū chiong chit khu koah hō͘ liân-pang chèng-hú, āu-bóe sán-seng Lâm-sai Léng-thó͘ (Southwest Territory). Chit pō͘ léng-thó͘ tī 1796 nî 6 goe̍h 1 ji̍t, hō͘ chia̍p-siū sêng-li̍p sin chiu-hūn. Kiàn chiu chi̍t pah nî āu, Tennessee tī 1897 nî tī Nashville kí-hêng kí-liām phok-lám-hōe, tiuⁿ-só͘ āu-bóe lâu chò kong-hn̂g.

1933 nî, ūi tio̍h tī Tōa Siau-tiâu sî-kî chhòng-chō khang-khòe, he̍k-chiá sī kái-siàn chúi-chai, hoat-tiān kap ūn-su, lian-pang chèng-hú sêng-li̍p Tennessee Hô-kok Koán-lí-kio̍k (Tennessee Valley Authority; TVA). TVA ê hoat-tiān le̍k, tī Jī-chhù Tāi-chiàn sî-kî thê-kiong Manhattan Kè-ōe chi̍t pō͘-hūn seng-sán kap gián-kiù ê siat-si khai-siat kap î-chhî.

## Keng-chè
Tennessee tī 2014 nî ê GDP sī 300,604 pa̍h-bān bí-kim. Chiàu 2015 nî ê chu-liāu, pún chiu siāng-chē lâng-kang ê sán-gia̍p sī khiān-khong chiàu-kò͘ kap siā-hōe hû-chō͘ (*health care and social assistance*).

## Bûn-hòa
Tennessee sī Bí-kok chē khoán liû-hêng im-ga̍k hoat-tián ê tiōng-iàu tē-tiám, chhan-chhiūⁿ rock and roll, blues, country, kap rockabilly téng im-ga̍k khoán-chè. Memphis siâⁿ ê Beale Ke (*Beale Street*) thang kóng sī blues ê hoat-goân-tē. Sun Records kong-si oa-ná tī Memphis, in sī chhan-chhiūⁿ Elvis Presley, Johnny Cash, Carl Perkins, Jerry Lee Lewis, Roy Orbison, koh ū Charlie Rich khai-sí sū-gia̍p ê só͘-chāi.

### Su-pò͘-chuh

## Kau-thong
Khòa-chiu kong-lō͘ I-40 tang-sai hong-hiòng keng-kòe pún chiú. Koh tī Memphis ū hun-chi I-240, tī Nashville ū I-440, tī Knoxville ū I-140, tī Knoxville ū I-640. Lēng-gōa, I-26 tùi  North Carolina ji̍p--lâi, í Kingsport chò chiong-tiám. Kî-tha ê kong-lō͘ koh ū I-24, I-22, I-65, I-55, I-75 kap I-81 téng-téng.

## Chham-khó

*